
Ne-bezpečnosť umelej inteligencie

Generatívne AI nástroje akým je napr. aj Vercel v0, predstavujú vrchol technologickej evolúcie spôsobenej používaním veľkých jazykových modelov (LLM). Umožňujú generovať komplexné používateľské rozhrania (GUI) iba na základe jednoduchých textových zadaní (prompts). Tento posun od manuálneho písania kódu k deklaratívnemu promptovaniu dramaticky zvyšuje produktivitu a skracuje čas vývoja z niekoľkých dní na hodiny či minúty. Paralelne s nepopierateľným technologickým prínosom sa však v komunite vývojárov objavuje závažný fenomén – postupné znižovanie ich kognitívnych schopností. V tomto článku sa budeme v krátkosti venovať mechanizmom, pri ktorých automatizácia tvorby GUI prostredníctvom AI oslabuje analytické myslenie a technickú kreativitu vývojárov.

Mechanizmus kognitívneho uvoľnenia (Cognitive Ease)
Ľudský mozog sa snaží fungovať s maximálnou mierou energetickej efektivity. Ak je komplexná kognitívna úloha systematicky delegovaná na externý systém, synaptické dráhy zodpovedné za jej riešenie sa postupne oslabujú. Táto nečinnosť, resp. veľmi slabá činnosť mozgu sa nazýva negatívna neuroplasticita.
Pri tradičnom programovaní GUI vývojári postupne riešia viacero úloh ako napr.:
- stavový manažment a reaktivitu,
- sémantiku a stromovú štruktúru HTML,
- výkonovú optimalizáciu renderingu CSS,
- aspekty prístupnosti, logovania či kontroly. 

AI nástroje tento viacúrovňový proces kompletne zapuzdrujú. Vývojári už iba pasívne validujú hotový výsledok. Dochádza k nebezpečnému prechodu od konštruktívneho myslenia k tzv. rekogničnému mysleniu = myslenie cez rozpoznávanie. Programátori prestávajú zaťažovať svoj mozog a strácajú schopnosť detailnej práce (deep work). Dlhodobé vystavenie tomuto režimu „izolácie od kódu“ vedie k degradácii ich schopnosti riešiť a skladať zložité hierarchie komponentov.

Rozpad hlbokých mentálnych procesov a efekt čiernej skrinky (black box)
Kvalitní softvéroví vývojári nedisponujú len znalosťou syntaxe, ale najmä robustným poznaním technológií. Rozumejú, ako prehliadač prekresľuje DOM (Document Object Model), ako prebieha proces zmierenia (reconciliation) v Reacte a akým spôsobom CSS ovplyvňuje výsledný vzhľad (layout) stránky. Generatívne AI nástroje však fungujú ako čierne skrinky, ktoré izolujú používateľa od podstaty kauzálnych vzťahov v kóde. Vývojári, ktorí dlhodobo pracujú iba s promptami, strácajú schopnosť efektívnej spätnej analýzy (reverse engineering). V momente, keď vygenerovaný kód zlyhá, alebo vyžaduje netriviálnu modifikáciu, už nedokážu identifikovať chyby vo vygenerovaných komponentoch alebo CSS pravidlách, pretože potrebné myšlienkové procesy už nemajú zhmotnené vo svojom vedomí.

Príklad generovania GUI komponentu
Názornú ilustráciu kognitívneho posunu si predstavíme na procese tvorby bežného dynamického komponentu. Pri tradičnom prístupe (kognitívne náročnom) musia programátori manuálne navrhnúť jednotlivé stavy, naviazať ich na API prehliadača, ošetriť synchronizáciu, implementovať prístupnosť pre rôzne obrazovky… V prípade použitia AI nástroja (kognitívne pasívnom prístupe) stačí zadať prompt: „Vytvor Toggle switch pre dark mode, React, Tailwind CSS, Lucide ikony“ a nástroj (v našom prípade Vercel v0) obratom vygeneruje funkčný kód:

"use client"

import { useEffect, useState } from "react"
import { Moon, Sun } from "lucide-react"

type Theme = "light" | "dark"

function getInitialTheme(): Theme {
  if (typeof document === "undefined") return "light"
  return document.documentElement.classList.contains("dark") ? "dark" : "light"
}

export function ThemeToggle() {
  const [theme, setTheme] = useState<Theme>("light")
  const [mounted, setMounted] = useState(false)
  useEffect(() => {
    setTheme(getInitialTheme())
    setMounted(true)
  }, [])
  ...
  <span
    className={`flex h-7 w-7 items-center justify-center rounded-full bg-background shadow-sm transition-transform
                duration-300 ease-out ${mounted && isDark ? "translate-x-7" : "translate-x-0"}`}
  >
  ...
}

Obr. 1 Preview mód nástroja Vercel v0

Kód je syntakticky správny a okamžite funkčný. Kognitívny deficit však nastáva v troch rovinách:
1. Vývojári nekriticky preberajú inicializáciu stavu priamo v useState, prehliadajú pritom fakt, že pri SSR (Server-Side Renderingu) tento prístup spôsobí hydratačnú chybu (hydration mismatch), pri ktorej sa HTML kód vygenerovaný serverom nezhoduje s kódom, ktorý si ako prvý vygeneroval React priamo v prehliadači klienta. V našom prípade v0 správne použil techniku const [mounted, setMounted] = useState(false), avšak nemusí to tak byť vždy.

2. v0 automaticky integruje do kódu utilitné triedy Tailwind CSS ako napr. transition-transform, duration-300... Vývojári tu ale strácajú hlboké pochopenie toho, ktoré vlastnosti spúšťajú náročné prekresľovanie Layout, a ktoré sú optimalizované cez Repaint, alebo GUI Composite. Vývojári takto strácajú „cit pre výkon“.

3. U vývojárov degraduje schopnosť predvídať okrajové stavy. Naviac, pretože kód plní základný vizuálny cieľ, vývojári už aktívne nepremýšľajú nad tým, aby kód prispôsobili systémovým nastaveniam používateľa, napr. pomocou techniky:
const isDarkMode = window.matchMedia('(prefers-color-scheme: dark)').matches;

Strata komplexného myslenia
Pri intenzívnom nasadení AI nástrojov vývojári inklinujú k nekritickému akceptovaniu prvého vygenerovaného návrhu. Tradičný proces revízie kódu (code review) sa transformuje na povrchnú vizuálnu kontrolu namiesto hlbšej analýzy architektúry, modularity a čistoty zápisu. Tento trend závažným spôsobom oslabuje schopnosť odhaľovať skryté bezpečnostné diery, neefektívne cykly renderingu a neprístupný kód. Z programátorov sa stávajú operátori rozhraní, ktorých hodnota na trhu práce degraduje na úroveň skladačov predpripravených blokov. Bez uvážlivého, kritického a regulovaného nasadenia generatívnych AI systémov hrozí, že nová generácia vývojárov úplne stratí schopnosť budovať, udržiavať a opravovať komplexné systémy od ich základných pilierov.

